เงินฝากพิเศษ
แม้ว่ากระแสการเมืองจะพยายามกดดันให้ธนาคารแห่งประเทศไทย (ธปท.) ลดดอกเบี้ยนโยบายลง
10 พ.ค. 2556

แม้ว่ากระแสการเมืองจะพยายามกดดันให้ธนาคารแห่งประเทศไทย (ธปท.) ลดดอกเบี้ยนโยบายลง 
แต่ความเป็นจริงในตลาดการเงิน ทั้งธนาคารพาณิชย์เอกชนและธนาคารรัฐ ยังมีการแข่งขันระดมเงินฝากกันอย่างดุเดือด เสนองัดแคมเปญดอกเบี้ยสูง เช่น ธนาคารเพื่อการเกษตรและสหกรณ์การเกษตร รับเงินฝาก 5 เดือน จ่ายดอกเบี้ย 5% ออมสินก็ไม่น้อยหน้าฝาก 9 เดือน จ่ายดอกเบี้ย 3% แถมมีสิทธิลุ้นถูกรางวัล
ส่วนแบงก์เอกชนไม่น้อยหน้าเช่น ธนาคารไอซีบีซี ฝาก 8 เดือนจ่ายดอกเบี้ย 3.6% กลุ่มสหกรณ์ออมทรัพย์ก็ให้ดอกเบี้ยฝากสูง 4%
สาเหตุที่สถาบันการเงินเร่งที่จะระดมเงินฝากเพราะต้องการตุนสภาพคล่องไว้ โดยเห็นสัญญาณชัดว่า โอกาสความต้องการเงินหรือสินเชื่อในระบบยังค่อนข้างสูง ทั้งภาครัฐและเอกชน โดยเฉพาะโครงการอภิมหาโปรเจกต์ของรัฐบาลลงทุน 2 ล้านล้านบาท และโครงการบริหารจัดการน้ำ 3.5 แสนล้านบาท ที่จะต้องมาแย่งชิงเงินกับภาคธุรกิจ
ดังนั้น ไม่แปลกที่ช่วงนี้แบงก์มีการงัดกลยุทธ์แคมเปญเด็ดๆ มาล่อใจเศรษฐีกระเป๋าหนัก
และเมื่อสถานการณ์การแข่งขันระดมเงินฝากงัดดอกเบี้ยสูงมาเป็นหมัดเด็ดแล้ว ในที่สุดก็หนีไม่พ้นที่ดอกเบี้ยเงินกู้ก็จะต้องถีบตัวสูงขึ้นตาม